b'\n_START_ARTICLE_\nIncurvaria vetulella\n_START_SECTION_\nUtseende\n_START_PARAGRAPH_\nEn middelsstor (vingespenn 16 \xe2\x80\x93 21\xc2\xa0mm), brunlig m\xc3\xb8ll. Den er en av de st\xc3\xb8rste flekkm\xc3\xb8llene og ligner mest p\xc3\xa5 Incurvaria circulella, men skiller seg fra denne ved at fargen er lysere, og at den vanligvis har et nettm\xc3\xb8nster dannet av sm\xc3\xa5, lyse flekker i forvingens ytre del. Antennene er tr\xc3\xa5dformede hos begge kj\xc3\xb8nn, hos hannen ca. 3/4 s\xc3\xa5 lange som forvingen, noe kortere hos hunnen. Hodet er tett kledt med gule, oppst\xc3\xa5ende skjell. Forvingen er brun med spredte, lysere skjell. Langs bakkanten er det to trekantede, hvite flekker, langs framkanten gjerne ogs\xc3\xa5 to flekker. I vingens ytre del er det vanligvis sm\xc3\xa5, hvite flekker som danner et nettm\xc3\xb8nster. Vingefrynsene er brune, bortsett fra et lite omr\xc3\xa5de litt bak midten der de er brunhvite. Bakvingen er lyst gr\xc3\xa5brun, noks\xc3\xa5 tynt skjellkledt, med lange, gr\xc3\xa5brune h\xc3\xa5rfrynser.\n_START_SECTION_\nLevevis\n_START_PARAGRAPH_\nArten kan finnes i mange ulike habitater, kanskje mest i nordlige blandingsskoger. Den er ogs\xc3\xa5 ganske vanlig p\xc3\xa5 myrer med dvergbj\xc3\xb8rk. Noks\xc3\xa5 lite er kjent om denne artens utvikling, men trolig ligner den andre flekkm\xc3\xb8ll, ved at larven begynner som minerer p\xc3\xa5 busker og tr\xc3\xa6r, f\xc3\xb8r den slipper seg ned p\xc3\xa5 bakken og lever av nedfalne blader. Vanlig bj\xc3\xb8rk og dvergbj\xc3\xb8rk er sannsynlige vertsplanter. De voksne sommerfuglene flyr i juni \xe2\x80\x93 juli, mest p\xc3\xa5 ettermiddagen og kvelden.\n_START_SECTION_\nUtbredelse\n_START_PARAGRAPH_\nDen er utbredt i Mellom- og Nord-Europa \xc3\xb8stover til det vestlige Russland. den skal ogs\xc3\xa5 v\xc3\xa6re funnet i Nord-Amerika. I Norge er den utbredt over hele landet bortsett fra kysten av S\xc3\xb8rlandet.'